《知府熊公待制生辰》
宋代·刘弇

天上麒麟瑞，人间杞梓良。扶周崧孕秀，开汉昴腾芒。

蓂月清和半，桑弧决拾傍。云旌初验昉，水渚忽临张。

汗血来西极，长离下女床。决科霄汉上，著姓斗牛乡。

伊昔闻遭遇，维时适凯康。辅臣推练达，天子赐辉光。

政府初更赞，农曹亦荐扬。仰窥惟白日，稳步是银潢。

西液常杨笔，同天舜禹觞。岷峨欣惠字，邛笮入寥狼。

襦裤谣南海，韬钤肃桂阳。有为皆稷契，无地不龚黄。

藩服今连楚，江城故压章。熊凭新传轼，鸡馥旧含香。

贾召行前席，曹归定束装。钧中挥造化，川际起舟航。

贱子惭庥庇，佳晨倍激昂。松椿先众祷，芹块止诚将。

和逐薰弦远，欢同畏日长。椒浆持满斝，何计上公堂。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。